Käytöstä poistuva hiilikaivos muutetaan uusiutuvan energian varastoksi, joka tuottaa sähköä silloin kun ei tuule tai paista.

Aurinkoenergian ongelma on, että sitä ei saada pimeällä, ja pilvinen sää myös vähentää tehoa. Tuulienergia on sekin oikullista: aina ei tuule siellä missä sähköä juuri tarvittaisiin.

Näihin ongelmiin on etsitty ratkaisua muun muassa kookkaista kemiallisista akuista, mutta niiden hinta on korkea ja kapasiteetti rajattu.

Uusi ratkaisu on käyttää apuna kaivokseen sijoitettavaa pumppuvoimalaa.

Pohjois-Saksassa Nordrhein-Westfalein osavaltiossa sijaitseva Prosper-Hanielin hiilikaivos suljetaan ensi vuonna, ja sinne aletaan rakentaa laitosta, joka ottaa talteen ylituotannon aikaan tuuli- ja aurinkoenergiaa ja vapauttaa sen käyttöön, kun energiasta on jälleen puutetta.

Menetelmänä on täyttää syvä kaivos vedellä ja pumpata se maan päällä olevaan vesivarastoon tuuli-, aurinko- ja biovoimalla tuotetun sähkön avulla. Kun uusiutuvaa energiaa on saatavissa niukasti, vesi päästetään jälleen alas pyörittämään turbiineja ja tuottamaan sähköä.

Video: Näin hiilikaivos toimii energia-akkuna (saksankieliset tekstit).



Tekniikka ei sinänsä ole uutta, mutta sitä sovelletaan nyt ensimmäistä kertaa kaivoksessa. 200 megawatin laitoksen tuotannon lasketaan riittävän jopa 400 000 kodin tarpeisiin.

Prosper-Hanielin kaivos ulottuu yli kilometrin syvyyteen ja sisältää kaikkiaan 26 kilometriä säteittäin eteneviä kaivoskäytäviä.

Kun kokemuksia Duisburg-Essenin yliopiston ja paikallisen teollisuuden yhteisestä pioneeriprojektista saadaan, myös muita alueen hiilikaivoksia kaavaillaan muutettavan vastaaviksi voimaloiksi.

Niille on tarvetta, sillä osavaltio suunnittelee kaksinkertaistavansa uusiutuvan energian tuotannon 30 prosenttiin koko energiantuotannostaan vuoteen 2025 mennessä.

Saksan kunnianhimoinen ohjelma uusiutuvan energian käytön lisäämiseksi on jo nyt ylittänyt tavoitteensa. Sen myötä on kuitenkin ajauduttu omituisiin tilanteisiin, kun tarjonta on ylittänyt ajoittain kysynnän.

Energiayhtiöt ovat silloin jopa tarjoutuneet maksamaan kuluttajille sähkön käytöstä. Tähän ongelmaan toivotaan nyt ratkaisua tuotantovaihteluita tasaavista pumppuvoimaloista.

Kaivosten muutoshankkeet kompensoivat paitsi energiavaihteluita, myös työvoimaongelmaa, joka syntyy hiilikaivosten ja voimaloiden sulkemisesta.

Kaikkiaan Saksassa on haettu sulkemislupaa 27 hiilivoimalalle. Niiden kokonaiskapasiteetti on 6,6 gigawattia, mikä vastaa noin 13 miljoonan kodin energiantarvetta.